Placitum factum inter canonicos Matisconenses et Landricum de Moncello, de nemore Caimmenva et applanamentis ejusdem nemoris quod est alodum Sancti Vincentii. Concesserunt quidem canonici Landrico ut custodiat nemus eo videlicet tenore ut ulterius non extirpetur, sive ad pratum sive ad agriculturam, sed cum nemus portaverit glandes fideliter servet ut neque ipse, neque alius colligat, donec canonici porcos suos ad glandem edendam introduci precipiant, et tunc Landricus parrochiam suam introducat. Concessum est etiam utrimque, sicut vicini post excommunicationem ab antiquo fuisse testati sunt, ut canonici in predicto nemore ad usum coquine, seu refectorii, sive ad opera ipsius claustri, quicquid voluerint colligant, et obedienciarius Sancti Clementis de eodem nemore quod placuerit capiat, ad ea que in parrochia Sancti Clementis operari voluerit. Similiter et Landricus ad usus proprie domus et ad mansos suos faciendos de nemore capiat, illud tantum provideat ut, preter parrochianos Sancti Clementis, nullum hominem in nemore currente faciat; de singulis vero domibus predictorum parrochianorum in nemore currentium, singulis annis singulos denarios, pro custodia habeat. Definitum est autem de prato quod Landricus juxta nemus fecerat, ut singulis annis, facto feno, nonam canonicis reddat, neque pratum deffendat nisi de fossione porcorum, donec alia prata que sunt in vicinia in deffensione mittantur. De messibus aliorum applanamentorum, quas ipse vel aliquis pro eo habuerit, decimas integre et medietatem nonarum canonicis reddat. Pro hoc beneficio a canonicis sibi collato, Landricus hominium fecit et fidelitatem juravit domno Artaldo decano, et in pacto fuit, ut quicumque de successoribus et hoc beneficium a canonicis tenuerit, decano Matisconensis ecclesie hominium faciat et fidelitatem juret. Actum communi favore capituli, in presentia domni Berardi venerabilis episcopi.